المهم رجعنا للدار ومنين قربنا نعسو كلشي مشا لبيتو وانا خرجت للكوزينة نجيب لما لقيت ماما واقفة حتا هي كاتعمر فالما، وانا نستغل الفرصة وعنقتها وقلت ليها سمحي لي، قالتلي مالكي دابا، قلتليها سمحي ليا على الحماق ديالي والمشاكل ليكانطيحك فيها وانت دابا ماكاتهدريش معايا ولكن انا مانقدش نشوفك مقلقة عليا، نتي باغاني فحال جميع البنات، نكون مثالية ولكن ربي خلق كل واحد والطباع ديالو كيف ما أنا فيا شي حوايج بنت وحدة اخرى ما تلقايهومش فيا وهي تجرني قالتلي وشناهما بالسلامة : قلت ليها مثلا أنا كانحماق عليك واخا مقسحة معايا ديما، وهي ترد عليا : وا الهبيلة انا كاندير هادشي لمصلاحنك وباغاك طلعي بنت مرزنة ومتبتة ومحصنة، ولكن ا بنتي هادشي ماكامنعش اني كانبغيك راكي بنتي وكبدتي وكاين شي حد كايسخا بالكبدة، وانا نبدا نبكي بالفرحة فلت ليها بصح ؟ وهي تجي رحاب : هههههههههههههاي هههههههههههههاي كاتعانقو بلا بيا انا جايا خليو ليا بلاصة، وجات كاتجري وعنقاتنا حتا هي، وهي دور عندي ماما (واهاد المرة كانقول ليها ماما حيت حنينة معايا هههههههه) إيوا وهي تشدني من حناكي وباستني وباست رحاب حتى هي وهي تقول لينا نتوما بناتي واخا نقسح معاكم عمري ما نفرط فيكم.